钦定古今图书集成/方舆汇编/职方典/第1354卷 > 《开建县创立城池记》傅珍
## 钦定古今图书集成/方舆汇编/职方典/第1354卷 > 《开建县创立城池记》傅珍

“古有圣人者出民生多衅，为之城郭甲兵以守之，祸
至而备，患生而防，然后民得相安，而相欺者以弭。或者域民而不藉地之利，御暴而不设地之险，则是视
溺而不为之拯也。”广之开建隶于德庆州，州隶于肇
庆府，东控怀集，西扼苍梧，林蛮峒蜑，民杂以处，即古
之百粤地也。南宋时始置县，而国初因之，居无城郭，
守无甲兵。景泰初，西贼寇掠，始调官军哨守。天顺改
元之明年，肇庆卫指挥黄芳、千户胡清等，寻植木栅，
外凿重壕为堑以备。是后贼势猖獗，警报愈严，郡守
华亭黄公瑜乃议创建城垣，即图其说于巡抚，都宪
昆山叶公以闻。既而命下方伯江浦张公、佥宪庐陵
傅公总其事，而郡守公实协其谋，计徒庸量事，期以
令而役于下。委守备指挥聂聪、知县黄瑜相时用力，
军民参焉。经始于天顺甲申之秋七月，越九旬而土
城告成。爰议砖石灰甓之费，藩司给银五百七十两
以营。未几，知县黄瑜擢守雷郡去，继陈琳来知县事，
与典史李献仍协。指挥聂聪夙夜在公，务趋完固，而
用费尚缺，复请于提督都宪姑苏韩公，又给银五百
两。乃垒石为脚，甃砖为堵，自外暨内，包砌一新城。广
三百三十六丈，高一丈九尺，而加雉堞，面一丈，基厚
一丈八尺。建三门，俱有楼而名其南曰“迎恩”，西曰“开
江”，北曰“镇边。”城上敌楼五座而外，复绕以木栅。仍浚
旧壕两重，各阔二丈馀，深丈馀，而讫于成化戊子春
二月也。嗟夫！筑城所以卫民，实事之重且劳者也。然
世之治忽系焉。圣明御极，光被禹甸，至于山陬海隅，
实得樊、召钜臣，屏之翰之，以宣厥力。此开建之城所
由以创，而伟然于两广之冲也。所冀守土者安不忘
警，愈严尔防，使无致侮之隙，则是城岂徒壮观，诚千
万年之庆也。因记于贞石。